
Ymateb i erthygl Dr W. Gwyn Lewis: Addysg Ddwyieithog yn yr unfed ganrif ar hugain: adolygu’r cyd-destun rhyngwladol. (2011)
Mae Dr W. Gwyn Lewis yn amlwg yn arbenigwr yn ei faes gyda chefndir cyfoethog mewn astudio ac addysgu’r Gymraeg gyda dwyieithrwydd yn brif ffocws ymchwil iddo trwy gydol ei yrfa (Gwerddon Cymru). Arbeniga mewn dwyieithrwydd o fewn y dosbarth i ysgogi cysondeb pwnc, gyda’i brif ymchwil yn cael ei gyhoeddi yn 2006 a 2008. Anela’r erthygl at bobl ym myd addysg ond sicrha ychydig o esboniadau ar gyfer unrhyw ddarllenwr. Diffinia Lewis (2011) derminoleg er mwyn i’r darllenwr ddeall y pwnc megis ystyr cyfrwng ieithyddol ysgolion Cymru.
Ffrydiau Cymru
Ar hyn o bryd mae yna lu o ffrydiau ieithyddol gwahanol yng Nghymru. Dyma un thema sy’n amlwg yn yr erthygl. Cydnabyddir gan Lewis fod “y term ‘darpariaeth ddwyieithog’ yn cael ei ddefnyddio i ddisgrifio amrywiaeth eang o leoliadau addysgu a dysgu lle defnyddir y Gymraeg”. Cytunwyd gyda phwynt Redknap (Gwelir yn Lewis (2011) 2006:10) fod yna anhrefn ac anghysondeb yn y termau ‘Cyfrwng Cymraeg a dwyieithrwydd’ a all arwain at ansicrwydd. Dywed Baker (1993, gweler yn Lewis, 2011) fod gwahaniaethau eithafol yn yr amrywiaeth eang o ffrydiau mewn ysgolion yng Nghymru. Esboniwyd hyn yn bellach gan Lewis (2011) wrth iddo nodi fod angen diffiniad cliriach. Y broblem yng Nghymru yw bod yna gymaint o amrywiaeth yn ystyr y term ‘addysg Gymraeg’ a chymaint o amrywiaeth yn y ddarpariaeth does dim ffordd amlwg o sicrhau cynnydd a galluogi monitro a thracio safonol. Argymhellwyd gan Lywodraeth Cymru (2013) mai continwwm o ddysgu Cymraeg, ynghyd â disgwyliadau clir ar gyfer disgyblion sy’n hanfodol er mwyn sicrhau datblygiad yr iaith. Noda Llywodraeth Cymru(2013, p.26) hyn:
“y byddai’n anodd i ddisgyblion mewn ysgolion cyfrwng Saesneg gyrraedd yr un lefel ieithyddol â disgyblion mewn ysgolion cyfrwng Cymraeg neu ddwyieithog”
Y disgwyliad oedd y byddai Lewis (2011) yn amlygu’r camau priodol i blant yr ugeinfed ganrif ar hugain i ymestyn ei hun i gyrhaeddiad cadarn a fwy cyson.


Modelau addysgu
Dilynodd rhai ysgolion Cymru, ymchwil Canada, sy’n awgrymu mai trochi plentyn mewn iaith, sydd yn mynd i’w alluogi i gaffael ail iaith yn llwyddiannus. Yn ôl Lewis (2011) cyfuniad o drochi iaith ac addysg iaith treftadaeth yw’r modd fwyaf effeithlon. Mae ymchwil mwy diweddar yn awgrymu fod plant sy’n cael eu trochi yn ei hail iaith yn perfformio yn wannach yn academaidd na beth fyddent yn medru cyflawni yn ei iaith gyntaf. Dengys ymchwil Genesee (2008) nad oes yna ddim gwahaniaeth mewn cyflawniadau a bod gan blant sydd wedi’u trochi mewn ail iaith, y gallu i gyflawni cystal ac weithiau yn well na’u cyfoedion iaith gyntaf. Her fwyaf i athrawon sy’n darparu cyfrwng trochi yw gallu cefnogi pob unigolyn a galluoedd hollol wahanol (Walker a Tedick, 2000) ac i sicrhau defnydd o’r iaith drochi wrth iddynt gyfathrebu â’i gilydd. (Fortune, 2001) Mae’r un thema ymchwil yn wir am addysg iaith treftadaeth, dywed Senesac (2002)
“students learn another language with no negative consequences for their academic, linguistic, or intellectual development”
Dywed Lewis (2011) ‘mae’r modd y mae athrawon unigol, yn eu dosbarthiadau eu hunain − o fewn yr un ysgol yn aml − yn dehongli ac yn gweithredu’r un polisi mewn ffyrdd gwahanol a hyblyg yn dangos pa mor ddibynnol yw effeithiolrwydd unrhyw fodel ar weledigaeth yr unigolyn.’
Mae pob dim yn dod lawr i werth yr iaith i’r athro unigol o fewn pob ysgol ym mhob ardal. Efallai y byddai wedi bod yn ddefnyddiol i Lewis (2011) ddarparu mwy o fanylion am sut i alluogi cysondeb a gwerthoedd tebyg i ddarparwyr yr addysg.
“Mae angen i blant gyfrannu at ddwyieithrwydd yn eu hysgolion a chreu ethos iaith Gymraeg”
( Datblygu’r Gymraeg yn y Cyfnod Sylfaen, 2013, p.49)
Ffiniau ieithyddol a chyfuno iaith
Rydym yn ymwybodol erbyn hyn mai defnyddio’r ddwy iaith mewn cyd-destun sydd yn galluogi dealltwriaeth ddyfnach o’r iaith. Noda Lewis (2011) fod angen dysgu cynnwys pynciol yn ddwyieithog yn hytrach na gwers benodol iaith. Atgyfnerthwyd hyn gyda thystiolaeth o waith Garcia (2009). Gwelir yng ngwaith Lewis (2011) fod angen i iaith fod yn integredig ac yn bwrpasol. Cytuna Brentall (2009, gwelir yn Lewis, 2011) â hyn, sy’n nodi fod diffyg cyfoeth yn yr adnoddau ieithyddol yn arwain at gymlethdod a diffyg dealltwriaeth rhai cysyniadau. Dengys Lewis (2011) ymwybyddiaeth ddofn o astudiaethau ysgolheigion eraill gan gysylltu’r pwynt yma gyda gwaith Fortune, Tedick a Walker (2008). Mae rhai testunau megis mathemateg a ffiseg yn bynciau llai esboniadol. Esbonia Lewis (2011) fod dysgu’r pwnc yn eich ail iaith yn gysyniad anodd gan fod wir ystyr y dysgu yn amhosib i’w ddatblygu heb ddealltwriaeth gref o’r iaith. Atgyfnertha hyn waith Garcia sy’n nodi holl bwysigrwydd defnyddio’r ddwy iaith yn bynciol er mwyn sicrhau dealltwriaeth a datblygiad academaidd a thechnolegol ar lefel uwch. Cadarnhawyd hyn gan Lewis (2011)  gyda dogfennaeth Estyn (2002), lle dywed fod angen ‘cynorthwyo datblygiad deallusol unigolion trwy wella eu gallu i feddwl, deall a mewnoli gwybodaeth mewn dwy iaith.’
Cytunai Vygotsky (1962) gan esbonio fod pobl ddwyieithog a gwell ymwybyddiaeth a hyblygrwydd ieithyddol. Arweiniodd hyn i’r hyn yr ydym yn wybod heddiw sef bod dwyieithrwydd yn galluogi person i amsugno ieithoedd eraill yn haws. Hefyd mae dysgu ieithoedd newydd yn datblygu rhannau eraill o’r ymennydd. Noda Garcia (2009, p.5)
“bilingual education is the only way to educate children in the 21st century.”
Awgryma Donaldson fod angen i bobl weld pwrpas a pherthnasedd er mwyn gwaredu gwrthryfela tuag at yr iaith.
“Dylai disgyblion fod yn ymwybodol o fanteision dysgu Cymraeg a bod yn ddwyieithog” 
(Estyn , Arweiniad atodol: Cymraeg, 2017 p.5)
Yr her mae Lewis (2011) yn ei amlygu’n glir yn ei erthygl yw bod addysg yng Nghymru o hyd yn cynhyrchu siaradwyr Saesneg o safon, difater o’r ffrwd. Yn anffodus, nid yw hyn yn wir am y Gymraeg. Serch hynny dywed Furlong (2015) “Ceir ystod briodol o ddarpariaeth ddwyieithog ar draws Cymru” (Addysgu athrawon Yfory p.38).  
Sicrhau ymwybyddiaeth disgyblion am y manteision yma sy’n hanfodol i’w annog i gaffael yr iaith. Yn ôl ESTYN (2007), ‘Mae’r manteision i ddisgyblion yn sgil cynyddu eu cymhwysedd yn y Gymraeg ac o ran bod yn ddwyieithog wedi hen ennill eu plwyf.’ I’r gwrthwyneb mae’r nifer o bobl sy’n siarad yr iaith yn lleihau’n flynyddol. Blaenoriaeth Llywodraeth Cymru yw cynyddu'r nifer o siaradwyr Cymraeg i un miliwn erbyn 2050, maent yn bwriadu gwneud hyn wrth gynyddu capasati’r system addysg trwy hyfforddiant Cymraeg a sicrhau a galluogi cyfleusterau manteisiol ar gyfer defnydd o’r iaith. (Llywodraeth Cymru, 2017) 
Serch hynny, mae ei ystadegau rhagamcaniol yn awgrymu mai 666,000 yw’r ffigwr fwyaf realistig erbyn 2050. Dywed Lewis (2011) ei fod yn hanfodol i greu digon o weithgareddau ysgogol cyfrwng Cymraeg i alluogi plant i ddod yn siaradwyr rhugl a hyderus.
“Hyder a balchder yng Nghymru fel cenedl ddwyieithog sydd â’r cryfder a’r hunanhyder i feithrin y ddwy iaith.” 
(Dyfodol Llwyddiannus, 2015, p.26)
Trawsieithu
Mae yna dueddiadau traddodiadol sydd wedi mynnu gwahanu ieithoedd o fewn ysgolion erioed. Mae’n glir o ystadegau siaradwyr ail iaith, lle bod lleiafswm o amser yn cael ei amserlennu ar gyfer defnydd o’r iaith Gymraeg, nid yw’n safonol ac o ddim budd i’r disgyblion. Yn ôl Lewis (2011) mae’n ‘bosibl trawsieithu lle nodwyd y gallai hyn arwain at gyrhaeddiad academaidd uchel oherwydd y modd y mae’r broses yn hyrwyddo dealltwriaeth ddyfnach a llawnach o’r cynnwys pynciol.’ Mae’r term trawsieithu yn dod gan Cen Williams ac wedi’i ymestyn gan Garcia. Golyga fod defnydd o’r ddwy iaith yn cael ei ddefnyddio o fewn un pwnc er mwyn cynyddu a dyfnhau dealltwriaeth disgyblion. Dywed Lewis (2011) fod y gallu i ddarllen mewn un iaith ac yna ysgrifennu rhywbeth cysylltiedig mewn iaith arall yn cymryd gwir ddealltwriaeth o’r iaith ac yn gwir ddangos tueddiadau dwyieithog. 
Yr anfantais i’r model addysgu yma yw bod angen dealltwriaeth flaenorol o’r ddwy iaith i alluogi llwyddiant o’u defnydd. Gellir gweld buddion amlwg o’r model i gyfnod allweddol dau, wedi iddynt ddefnyddio trochi ac iaith treftadaeth yn y cyfnod sylfaen. Sicrha  bwrpas a diddordeb i blant o bob cefndir. Atgyfnertha Lewis (2011) werth trawsieithu drwy nodi ei fod yn ‘un o nodweddion unrhyw berson gwirioneddol ddwyieithog ac yn fodd naturiol o ddatblygu ac atgyfnerthu dwy iaith ochr yn ochr â’i gilydd, gan gyfrannu ar yr un pryd at gadarnhau ac ymestyn dealltwriaeth academaidd yr unigolyn o’r pwnc dan sylw.’
Yn ôl Lewis (2011) dyma’r model a all gyflawni blaenoriaeth comisiynydd y Gymraeg, sef i sicrhau pobl sy’n gallu cynnal sgyrsiau pob dydd yn Gymraeg yn hytrach nag am bobl sydd â chymwysterau uwch yn y Gymraeg. (Donaldson, 2015) Drwy ddefnyddio’r ddwy iaith o fewn un pwnc gellir dadlau fod hyn yn mynd i alluogi dealltwriaeth gref o’r ddwy iaith gan godi hyder a pharodrwydd pobl i siarad y Gymraeg fwy fwy. Gellir hefyd ddadlau y gall y dechneg yma ddifrodi safon iaith gan arwain at gymysgu ieithoedd a defnyddio bratiaith.
Diweddglo
Dengys Lewis wybodaeth eang o ddarllen a gwybodaeth o’r 80au, 90au a’r 00au. Cadarnhawyd ei fod yn ymwybodol o hanes y ddadl a sut mae pethau wedi newid dros y blynyddoedd. Serch hynny, tuedda Lewis i or-ddefnyddio gwaith Garcia sy’n dylanwadu’n gryf ar yr erthygl. Defnyddiwyd is-benawdau sy’n rhoi strwythur ystyriol i’r erthygl. Serch hynny, disgwyliwn bennawd penodol am y continwwm iaith ac argymelliadau cadarn tuag at gwricwlwm a fyddai’n cryfhau statws yr iaith. 
Hoffwn fod wedi gweld mwy o awgrymiadau neu argymhellion penodol ar sut i fynd ati i ddysgu ail-iaith yn llwyddiannus. Mae yna dystiolaeth o strategaethau a all gefnogi gweledigaeth Llywodraeth Cymru (2010) sef i ‘sicrhau cynnydd yn nifer y bobl o bob oedran a chefndir sy’n rhugl yn y Gymraeg.’ Dengys Lewis ei aeddfedrwydd yn y maes gan ei fod wedi treialu a monitro sawl gwahanol fodel addysgu ac fe noda fod yr hyn yn broses sy’n parhau i ddatblygu a newid. Gellir dadlau fod Lewis yn dangos tuedd fel Cymro, sydd wedi cael ei addysg yn ei iaith gyntaf, mewn ardal Gymreig ar ol blynyddoedd o ymchwil negyddol am ddwyieithrwydd gan ymchwilwyr Saesneg ei hiaith, yn unig.
Sonia Lewis am y ffaith bod plant yn llwyddiannus yn Saesneg yn ddifater o’r ffrwd ond ni amlygodd unrhyw farn o pam mae hyn yn wir. Mae’n amlwg mai statws a phwysigrwydd yr iaith yn y byd ohoni yw’r rheswm. Hefyd mae’r iaith ym mhob man bellach ond fe fyddai wedi bod o fantais i Lewis grybwyll hynny er mwyn darllenwyr sy’n llai ymwybodol o’r maes.
Mae Lewis yn rhoi clod i’r model trawsieithu ac yn amlygu ei effeithiolrwydd os oes dealltwriaeth dda o’r ddwy iaith. Beth sydd ar goll yw crybwyll y camau posib i gyrraedd man lle mae trawsieithu yn medru cael ei ddefnyddio yn llwyddiannus. Gellid fod wedi esbonio hyn drwy fynegi dechreuad o drochi yn yr ysgol cyn symud ymlaen i’r model trawsieithu.
Ar y cyfan mae’r erthygl yn addysgiadol ac yn dangos dealltwriaeth gref o hanes a dyfodol y pwnc. Teimlaf ei fod wedi ei anelu yn bennaf tuag at bobl yn y maes a gyda’g ychydig o esboniadau dyfnach gellid ei ddarparu i ystod fwy eang o bobl. Fel y nodwyd gan Lewis, ymwybyddiaeth a gwerth yn yr iaith fydd yn ei helpu i ffynnu ac felly darparu gwybodaeth fel yr erthygl hon yw un ffordd o sicrhau hynny.
[bookmark: _GoBack]Esboniodd  Lewis fod Llywodraeth Cynulliad Cymru wedi cyhoeddi ‘Strategaeth Addysg Cyfrwng Cymraeg’ yn Ebrill 2010 gan nodi fod system Cymru ‘fel enghraifft o arfer orau i’w hefelychu.’ Amlinella’r erthygl syniadau a chyfeiriad i alluogi dyfodol lle mae pobl yn medru cynnal sgwrs am bethau bob dydd yn gyfforddus yn yr iaith Gymraeg. Yn sicr, mae erthygl Lewis yn tynnu sylw pobl at sefyllfa’r Gymraeg yng Nghymru heddiw.

